b'\n_START_ARTICLE_\nGolica, Koro\xc5\xa1ka\n_START_PARAGRAPH_\nGolica (nem\xc5\xa1ko Koralpe; pogovorno tudi Koralm) je pogorje v obmo\xc4\x8dju Lavantinskih ali Nori\xc5\xa1kih Alp v Avstriji in Sloveniji, med rekama Muro in Labotnico. Predstavlja naravno mejo med avstrijskima zveznima de\xc5\xbeelama Koro\xc5\xa1ko (na zahodu) in \xc5\xa0tajersko (na vzhodu). Ju\xc5\xbeni del Golice sega preko dr\xc5\xbeavne meje med Avstrijo in Slovenijo, kjer se brez ostre meje nadaljuje v Kozjak. Najvi\xc5\xa1ji vrh Golice je Golica ali Gro\xc3\x9fer Speikkogel z 2.140 m nadmorske vi\xc5\xa1ine.\n_START_SECTION_\nGeologija\n_START_PARAGRAPH_\nGolica sestoji iz velike povzdignjene planote, ki je bila v nekem obdobju geolo\xc5\xa1ke zgodovine narita nad ostala obmo\xc4\x8dja Lavantinskih alp. Na zahodu jo omejuje Svin\xc5\xa1ka planina, na vzhodu pa se pogreza pod sedimente \xc5\xa1tajerskega grebena. Na jugu se njena kameninska sestava nadaljuje v geolo\xc5\xa1ko sorodnem Pohorju. Sestavljajo jo predvsem metamorfne kamenine._NEWLINE_Golica je dobila njeno dana\xc5\xa1njo podobo med ledeno dobo, ko se je preko procesa erozije precej zgladila. Njeno slovensko ime verjetno izvira iz ogolele in gladke podobe , ki jo razlikuje od sosednjih pogorij._NEWLINE_Silikati na Golici vsebujejo veliko litija, zato Golica predstavlja eno od najve\xc4\x8djih nahajli\xc5\xa1\xc4\x8d litija v Evropi. Dve kamenini, ki jih je mo\xc5\xbeno najti na Golici, sta tudi kremen in marmor, ki se uporabljata v proizvodnji stekla, keramike, porcelana in izolacijskih materialov.\n_START_SECTION_\nTurizem\n_START_PARAGRAPH_\nPredvsem v osrednjem delu Golice, okoli gorskega sedla Weinebene, se nahaja priljubljeno obmo\xc4\x8dje za pohodni\xc5\xa1tvo z mnogimi sprehajalnimi potmi in planinskimi ko\xc4\x8dami. Od Vol\xc5\xa1perka na koro\xc5\xa1ki strani je mo\xc5\xbeno dose\xc4\x8di Veliki Speikkogel po preprosti pohodni poti._NEWLINE_Nekaj manj\xc5\xa1ih zimsko \xc5\xa1portnih sredi\xc5\xa1\xc4\x8d omogo\xc4\x8da alpsko in nordijsko smu\xc4\x8danje.\n_START_SECTION_\nKoro\xc5\xa1ko nare\xc4\x8dje\n_START_PARAGRAPH_\nNa ju\xc5\xbenih obronkih Golice, vse do prelaza Sobote, se poleg nem\xc5\xa1\xc4\x8dine na nekaterih gorskih doma\xc4\x8dijah \xc5\xa1e vedno govori tudi koro\xc5\xa1ko severnopohorsko-rem\xc5\xa1ni\xc5\xa1ko nare\xc4\x8dje slovenskega jezika.'